Imtella' Mejju 5, 2021 - Aġġornata 5 Ta' Mejju, 2021 1:10pm Ittra ta' riżenja li ħalliet warajha seftura u li fiha tkellmet dwar il-mod xejn dinjituż li kien iġib ruħu magħha l-maniġer fil-fergħa tal-bank li kienet taħdem miegħu fl-Ingilterra, sabet l-appoġġ ta' eluf ta' persuni fuq Twitter. Julie Cousins temmet l-impjieg tagħha bħala cleaner mal-bank HSBC l-Ġimgħa li għadda wara 35 sena servzz f'diversi fergħat tal-bank. Kien binha Joe li ppubblika l-ittra ta' riżenja li rebħet il-qlub ta' bosta li esprimew ir-rabja tagħhom għall-mod kif ċertu ħaddiema jġibu ruħhom mal-cleaners fuq il-post tax-xogħol. Fl-ittra ta' riżenja tagħha, il-mara li llum għandha 67 sena kitbet li hija kienet qed ittemm l-impjieg tagħha wara l-mod xejn denju li bih kien jittrattaha l-maniġer tagħha fil-bank. Il-bank HSBC qal li ma setax jikkummenta dwar każi personali ta' individwi iżda kien qed jaħdem biex jifhem x'seta' ġara. Fin-nota tagħha, is-Sinjura Cousins kitbet li t-trattament li esperjenzat kien wieħed aggressiv u kattiv. Hija temmet tappella biex kull min ikun f'kariga, jaġixxi b'rispett u mħabba, "għax ħadd minnkom mhu aħjar minn cleaner". Is-Sinjura Cousins żiedet tgħid li ħafna d-drabi l-persuni fuq il-post tax-xogħol "jinsew" lill-cleaners. Qalet li telqet mill-impjieg tagħha wara inċident li kellha mal-maniġer u riedet taħdem ma' nies li kienet tħossha komda magħhom u jafu jirrispettaw u jagħtu valur ix-xogħol ta' kulħadd.